Sajarah komputer

Sajarah komputer dimimitian dina abad ka-19, nalika Charles Babbage ngarancang komputer mékanik anu dingaranan Mesin Analitik. Rancangan ieu tuluy jadi dasar pikeun desain komputer modéren. 

 Sajarah umum 
Sacara umum, pamekaran komputer dibagi jadi opat generasi:

 Generasi kahiji 
Dimimitian nalika komputer dipaké dina widang akademik jeung militér. Contona, Komputer Atanasoff-Berry anu dijieun taun 1937 pikeun ngabéréskeun persamaan liniér, jeung Colossus anu dipaké pikeun mecahkeun kode rusiah Jérman Nazi. Saterusna, ENIAC anu réngsé taun 1946 jadi komputer serbaguna kahiji. Waktu kahiji kali dihurungkeun, listrik di kota Philadelphia nepi ka pareum. Komputer generasi ieu maké tabung vakum pikeun nyimpen data jeung ukuranana gedé nepi ka ngeusian hiji rohangan.

 Generasi kadua 
Dimimitian nalika transistor ngaganti tabung vakum. Dina taun 1951, UNIVAC dipidangkeun ka umum pikeun pamakéan komérsial. Tuluy, taun 1953, IBM mimiti asup ka bisnis komputer ku ngaluarkeun IBM 650 jeung IBM 700. Dina generasi ieu, basa pamrograman mimiti dimekarkeun, sarta komputer geus boga mémori jeung sistem operasi.

 Generasi katilu 
Dimimitian ku hadirna téknologi sirkuit terpadu anu asalna tina pamekaran transistor. Salah sahiji inovasi pentingna nyaéta komputer mini, anu miboga pangaruh gedé pikeun generasi saterusna. NASA maké komputer generasi ieu pikeun Program Apollo, contona Apollo Guidance Computer pikeun ngabantu ngadalikeun Apollo Command/Service Module. Dina mangsa ieu, Digital Equipment Corporation jadi pausahaan komputer panggedéna kadua sanggeus IBM ku produk PDP jeung VAX, sarta mucunghul sistem operasi penting saperti Unix.

 Generasi kaopat 
Lumangsung dina dasawarsa 1970-an, nalika kapanggihna MOSFET jeung téknologi integrasi skala gedé nu ngadorong lahirna mikroprosesor di awal taun 1970-an. Ku ayana mikroprosesor, komputer pribadi jadi leuwih leutik, mimiti ti komputer imah nepi ka komputer méja. Pamekaran saterusna ngalahirkeun léptop jeung hp pinter (smartphone), anu tuluy nyababkeun persaingan ketat antar pausahaan téknologi dina hak patén smartphone.

 Generasi kalima 
Komputer generasi kalima téh nya éta komputer anu ayeuna urang pake. Generasi ieu ditandaan ku mucunghulna LSI (Large Scale Integration), nyaéta ngagabungkeun rébuan mikroprosesor kana hiji mikroprosesor. Komputer generasi kalima ogé ditandaan ku ayana semi konduktor. Komputer kuantum jeung pamakéan téknologi nano bakal ngarobah sacara gedé pisan rupa komputer anu ku urang dipikawanoh dina generasi saméméhna. Tujuan tina komputer generasi kalima nyaéta pikeun ngamekarkeun komputer anu bisa ngaréspon sora basa jeung bisa diajar sacara sadar.

 Harti komputer 
Komputer téh mangrupa pakakas anu dipaké pikeun ngolah data nurutkeun parentah anu geus diprogram. Kecap komputer ti awalna dipaké pikeun nyebut jalma anu pagawéanana ngalakukeun itungan aritmatika, boh maké pakakas bantu boh henteu. Tapi, harti kecap ieu tuluy dipindahkeun ka mesin éta sorangan. Mimiti-mimitina, pangolahan informasi ampir ngan ukur patali jeung masalah aritmatika, tapi komputer modéren ayeuna dipaké pikeun loba pagawéan anu henteu aya patalina jeung matématika.

Sacara umum, komputer bisa dihartikeun minangka pakakas éléktronik anu diwangun ku sababaraha komponén anu bisa silih gawé bareng pikeun ngahasilkeun informasi dumasar kana program jeung data anu aya. Konsép komponén komputer ieu asalna tina arsitéktur von Neumann, nalika John von Neumann ngajelaskeun arsitékturna dina taun 1945.

 Sumber rujukan